Melanie J glo ‘twee is beter as een’Melanie J. (Foto: Melanie J/Facebook) In ’n klein Skotse dorpie, net buite Edinburgh, hoop Melanie J om haar liefde en passie vir Afrikaanse Christelike musiek met plaaslike inwoners en toeriste te deel. Dié 20-jarige sangeres het onlangs haar jongste enkelsnit, “Twee is beter as een”, uitgereik en trek binnekort Skotland toe om by haar man, Donovan Flanagan, aan te sluit. Dit is ook haar en Donovan se liefdesverhaal wat as inspirasie vir dié nuwe liedjie gedien het. Dié paartjie het mekaar tydens die Covid-19-grendeltydperk ontmoet en het twee jaar uitgegaan voordat hulle vroeër vanjaar getroud is. “Dis dalk nie Tinder nie, maar dit het gewerk,” skerts Melanie. Alhoewel sy in daardie stadium gemaklik met haar enkellopende status was, kon sy nie verby die man met die mooi dimpels blaai sonder om vir hom te laat weet dat sy Christelike inhoud haar beïndruk nie. Sy het hom begin volg en vir hom ŉ boodskap van bemoediging en dankbaarheid gestuur vir die Woord van die Here wat hy op sy platform versprei. ŉ Hegte vriendskap het tussen die twee begin ontwikkel, selfs al het sy in Suid-Afrika gesit en hy in Skotland. Nadat sy egter op ŉ afspraak met ŉ ander man gegaan het, het Donovan besef dat dit nie eintlik net meer vriendskap tussen die twee is nie. “En ek is dankbaar dat hy dit gedoen het, want vandag is ons getroud!” “Twee is beter as een” weerspieël nie net ŉ storie van liefde en omgee tussen twee mense nie, dit verteenwoordig ook die Here se genade wat alomteenwoordig in verhoudings is. Melanie en haar man, Donovan, op hul troudag. (Foto: Melanie J/Facebook) Melanie en Donovan bevind hulself, nes voorheen, in twee verskillende lande. Dit is egter vir Melanie ŉ verligting dat dit binnekort nie meer die geval gaan wees nie. “Ek gaan musiek op die strate maak en Afrikaanse Christelike musiek met mense deel, en ek sien vreeslik uit daarna.” Hoewel sy na Suid-Afrika gaan verlang, is sy opgewonde om in ŉ sprokiesdorp, waar die park byna net so groot soos die dorpsgebied is, te woon. “Ek trek van dié huis na my ander huis, my man, toe.” Melanie het in Ladismith, naby die Drakensberge, grootgeword voordat sy dié dorp vir die Jakarandastad verruil het om haar musiekdrome na te jaag. Sy het nog altyd van musiek gehou, vertel sy, hoewel sy vir ŉ wyle nie geglo het dat dit die grondslag van haar loopbaan sou vorm nie. “Toe ons Pretoria toe getrek het om my liefde vir die kunste te ontwikkel, het ek die geleentheid gehad om met soveel bekende mense te werk en aan soveel kompetisies deel te neem,” vertel Melanie, wat toe eindelik die PACISA-sangkompetisie in 2019 gewen het. Rudi Claase het haar eerste enkelsnit geskryf, wat sy as die begin van haar musiekloopbaan beskou. “Elke kunstenaar het iets spesiaals om te bied. Ek het geweet dat as ek my musiek ontwikkel, kan ek my uniekheid ook met ander mense te deel.” Kyk na die musiekvideo van “Twee as beter as een” hier: